"อุตตม" สั่ง3แบงก์รัฐรับเรื่องร้องทุกข์ไม่ได้5พัน
รมว.คลัง สั่งขยายเวลารับร้องทุกข์เงิน 5 พัน เปลี่ยนสถานที่เป็นธนาคารของรัฐทั่วประเทศ เริ่ม 18-29พ.ค.นี้
14 พ.ค. 2563

นายธนกร วังบุญคงชนะ เลขานุการ รมว.คลัง เปิดเผยว่า ในวันพรุ่งนี้ 15พ.ค. จะมีการปิดรับเรื่องราวร้องทุกข์เงินเยียวยา 5,000 บาทใน โครงการเราไม่ทิ้งกัน ที่กรมประชาสัมพันธ์ แต่นายอุตตม สาวนายร รมว.คลัง เห็นว่า ยังมีประชาชนที่ตกหล่นต้องการมาร้องทุกข์อีกจำนวนมาก จึงสั่งการให้ ขยายเวลาการรับเรื่องร้องทุกข์ ตั้งแต่วันที่ 18-29 พ.ค. โดยจะเปิดรับร้องทุกข์และสอบถามข้อมูลได้ที่ธนาคารของรัฐ คือ ธนาคารออมสิน ธนาคารกรุฃไทย และธนาคาร ธกส. ทุกสาขาทั่วประเทศ เพื่ออำนวยความสะดวกให้กับประชาชนที่ยังเดือดร้อน ซึ่งจะเปิดในวันเวลาราชการ
สำหรับ บรรยากาศการมาร้องเรียนเพื่อรับเงินเยียวยา 5,000 บาท จากการลงทะเบียนผ่านเว็บไซต์ www.เราไม่ทิ้งกัน.com ที่กรมประชาสัมพันธ์ ซอยอารีย์สัมพันธ์ ซึ่งเหลืออีก 2 วันสุดท้าย ก่อนสิ้นสุดตั้งโต๊ะรับร้องเรียนในวันที่ 15 พ.ค.2563 ยังมีประชาชนเดินทางมาอย่างต่อเนื่องหนาตากว่าทุกวันในรอบสัปดาห์ เนื่องจากเป็นช่วงโค้งสุดท้ายของมาตรการและการรับเรื่องร้องเรียน โดยในเวลา 09.00 น. เจ้าหน้าที่ประเมินว่ามีผู้เดินทางมาแล้วกว่า 3,000 คน มากกว่าทุกวัน ที่ในช่วงเช้าจะมีคนเดินทางมาร้องเรียนประมาณ 1,500-2,000 คน
ทั้งนี้ ได้มีการจัดเจ้าหน้าที่มากกว่า 200 คน คอยอำนวยความสะดวกผู้ที่เดินทางมาร้องเรียน โดยเป็นเจ้าหน้าที่ของกระทรวงการคลัง กรมประชาสัมพันธ์ และเจ้าหน้าที่จากสถาบันการเงินเฉพาะกิจของรัฐ เช่น ธนาคารอาคารสงเคราะห์ (ธอส.) และ ธนาคารออมสิน โดยในวันนี้ ไม่มีการแจกบัตรคิว ผู้ที่ร้องเรียน สามารถยืนต่อท้ายแถวได้เลย และจะร่นแถวเข้าที่โต๊ะรับเรื่องของเจ้าหน้าที่รับเรื่องด้านหน้า โดยเจ้าหน้าที่ จะเข้าสอบถามข้อมูลเบื้องต้น พร้อมให้กรอกความต้องการมาร้องเรียน ก่อนพบเจ้าหน้าที่ เพื่อร่นเวลาร้องเรียน